khistorydata/jeongjo-sjw-relations huggingface dataset:
정조 24년
李尙度以備邊司言啓曰傳曰向因迎華驛許貸公貨事以華城歲捧之錢劃給之意許施於領相擧條而更思該府公貨姑未就緖該驛則均廳給代條中從便限年區劃之事招致備郞言于領相仍以此意下諭華留如是則該府歲捧之典守宜有照倣他例自京下送御史反閱爲可待該府句管有司堂上上來指一草記稟處事命下矣謹稽江都戶南庫反閱之例或遣御史或遣中使或遣宣傳官疎數不一別無一定之年限而五年太疎間年太頻二年反閱恐似合宜御史中使宣傳官惟上所命而當其年限歲首自本司草記稟旨本府公貨儲留始自昨年則自昨年計之再昨年當爲反閱之限日後年條視此爲限事著爲定式仍卽分付於內營及華城留守處何如傳曰允
정조 24년
李尙度以兵曹言啓曰謹依下敎臣開坐于六曹前路左邊捕盜廳行首軍官李仁昌右邊捕盜廳行首軍官張斗幹拿入各嚴棍十五度之意敢啓傳曰知道
정조 24년
閔昌爀以義禁府言啓曰利仁察訪尹夔欽令該府卽爲拿問刑推得情以聞事傳旨啓下矣罪人尹夔欽時在任所云依例發遣府羅將拿來何如傳曰允
정조 24년
掌令洪光一啓曰臣姿性拙劣言議巽軟淸朝耳目之任自知不堪而祗緣恩造如天圖報無地惟以有除輒膺少酬涓埃爲臣分之萬一而年前一疏略論數人竊附官師之規粗效一日之責矣南州薄竄聖度包容而旋蒙恩宥北邑分憂宸念莫體而蔑效絲補臣每自循省且惶且悚千萬不自意掌憲新除遽降於蟄伏旅次之中感激恩私章皇出肅而第臣於李濟萬疏有不敢晏然者蓋其疏語至以增衍之說西東之意無難說去而末乃歸臣於謊巧二字噫東趨西附謊言巧說卽渠之伎倆而乃反加之於人眞所謂欲巧反拙而至若自處以虛舟有若淡然無心者然尤不滿一笑臣不欲呶呶爭辨而其所詆斥臣淩踏臣更無餘地臣以此情踪何可冒據於臺次乎請命遞斥臣職答曰勿辭亦勿退待
정조 24년
庚申四月三十日卯時上御誠正閣藥房入診諸承旨持公事下直守令同爲入侍時都提調李時秀提調徐邁修副提調曺允大假注書鄭祖榮記注官承膺祚金啓濂行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書李允謙直閣金近淳下直守令羅州牧使尹守翼結城縣監鄭澣醫官柳光翼金孝儉李敬培朴春源李惟鑑以次進伏訖時秀曰近日朝晝異候聖體候若何上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰醫官旣已待令診察何如上曰置之敎時秀曰卿則退坐次對班可也時秀承命就座命諸承旨讀奏公事樂游讀奏江原監司南公轍狀啓應資遺漏老人敎旨頒給事有旨祗受事允大讀奏京畿監司徐鼎修啓本利川府反庫事命書判付樂游曰兵曹參判李書九除拜後過三日不爲出肅依定式推考警責仍爲牌招何如上曰依爲之出擧條命書傳敎曰大臣備局堂上引見仍敎曰左承旨先退次對班詣閤可也尙度承命先退有聞昌爀以無公事先退上曰下直守令進前澣進奏職姓名上曰結城弊邑也各別善爲之守翼進奏職姓名上曰何間下去乎守翼曰數日內當下去矣上曰下往善爲之也命除宣諭先退又命退諸臣以次退出
정조 24년
庚申四月三十日申時上御便殿右承旨入侍時右承旨徐有聞假注書李允謙記注官承膺祚金啓濂以次進伏訖上曰鑄字所來待諸臣入侍賤臣承命出傳與檢敎直提學李晩秀戶曹參判徐瀅修檢校直閣沈象奎抄啓文臣洪奭周偕入進伏上曰所下冊子想已考閱而其所存拔諸議何居晩秀曰凡例姑未議定矣上曰易詩書周禮中取周公之文將爲成書而名之曰周公書則凡係周公所作之文皆合錄上以周易言之象曰與蔡沈曰竝拔之朱子曰置之可也象奎曰序卦多有用之者矣瀅修曰以周公之言爲主象曰則拔之彖傳則置之乎上曰彖傳旣錄上則大象豈可拔之乎然則朱子曰以大註低一字書之蔡沈曰則以小註書之此則無容更議矣至於書傳之金縢一篇自當拔之如大誥則明是周公之文矣瀅修曰然矣而以周公曰云云每致起疑矣詩傳則先書一篇賦也興也章幾句後加圈更書他章乎上曰依此爲之周禮則太宰所屬書於太宰秩小宰所屬書於小宰秩餘皆倣此爲之而舊抄啓文臣李魯春曺錫中申出或準從速判付可也仍命諸臣先退命書榻敎曰注書洪奭周令該曹口傳還付翰林待下批牌招察任仍命退承史以次退出
정조 24년
行都承旨曺允大坐行左承旨李尙度坐右承旨徐有聞坐直左副承旨洪樂游坐右副承旨閔昌爀坐同副承旨趙弘鎭坐直注書金啓溫病一員未差假注書具康仕李允謙仕直事變假注書鄭淳民仕
정조 24년
李尙度啓曰來初五日朝參日次矣敢稟傳曰停
정조 24년
徐有聞啓曰四月朔日次儒生殿講來月初更稟事命下矣以何日爲之乎敢稟傳曰近以講事收議後日次更稟日次講代先以月講從近當親試以此分付可也
정조 24년
徐有聞啓曰四月朔漢學文臣殿講退以來月初專經文武臣殿講亦依此爲之事命下矣以何日爲之乎敢稟傳曰待隷講稍熟更稟可也
정조 24년
徐有聞以奎章閣言啓曰臣等進詣奎章閣御眞展奉奉審無頉而奉謨堂及閣內諸處奉審亦爲無頉之意敢啓傳曰知道
정조 24년
鄭祖榮改差代以具康爲假注書
정조 24년
閔昌爀啓曰兵曹正郞具得魯本職及文兼則肅拜而兼帶東學敎授旣入闕中不爲肅拜揆以事體極爲未安推考警責何如傳曰中批則一也以中批行公亦一也少年處義雖貴不圖不當爲而爲反欠分義具得魯豈成說乎學敎授具得魯從重推考卽爲牌招
정조 24년
兵曹以鄭觀采爲訓鍊都監中軍
정조 24년
兵曹以吳載徽爲禁衛中軍
정조 24년
以東學敎授具得魯牌不進罷職傳旨傳于閔昌爀曰只推更爲牌招
정조 24년
以慶尙監司申耆狀啓居昌舊還當減與否令廟堂稟處事傳于曺允大曰依狀請施行事回諭
정조 24년
以咸鏡監司具㢞狀啓咸興府失火民人等恤典題給事判付內啓下備邊司爲旀百餘民戶之被燒於方農之時聞甚驚惻何如可卽庇身安土依舊奠活乎近以亢暘焦勞際聞北民之蕩折恫若在己予心何安卿等卽爲取考年前旣施之別恤典各例雖其中可施者三懸鈴行會而皆是小殘獨戶云若還若役有則勿徵無當另救待其畢奠接使之狀聞事分付爲旀洪原小縣猶且別遣況該府乎又況燒戶之爲幾倍倍乎亦令政院下諭永興倅處星火馳往曉諭奠居之意與道伯及地方官眼同擧行後狀聞爲良如敎
정조 24년
義禁府啓目粘連向前姜應一呂東植崔漢翼等亦莫重敎諭書趁未書入稽緩之罪在所難免竝只以此照律何如判付啓付過放送爲良如敎
정조 24년
李尙度以兵曹言啓曰加設僉知中樞府事牟錫年鄭奎燦李啓膺宋啓昌李廷一李宗烈安克敬柳載輝鄭益長尹巡崔道中羅縑鄭杓李永年吳翰朝楊德根盧偰梁濟仁金運宗李世膺金止澤姜柱孟李琿李萬櫓成道彦梁大格柳夏弘朴重甲金德升李澈李毅仁徐漢福權東誼崔淑東閔廷說朴必馨柳頤樞鄭匡晉金邦直林時遠高天昇柳廸楊挺湜李世欽鄭輝東姜以燁金鎭白金必重吳濬源宋龍東金兌一宋克孫丁弼良朴震雄趙思貞鄭光述韓義協韓光運徐克善金命養權𠋈朴宅瑞朴成彩徐慶修李宗煥朴新輝李濟霖成景烈吳胤賢李大亨韓宗俔金秌金貞大南漢述柳師錫洪樂範柳彦徽韓箕傳成培柳晉錫金光瑞朴履德姜遇仁趙東洙李世垕李鵬祥愼俠朴彪漢朴成榲郭欽儀尹東著李萬根柳一運尹光範趙漢瑞金振樟金承慶李思先李成春孟龍大尹光垕崔晟李世翊李命新林莢姜守潤金性之金禎周李載馨金挺五申亨河丘成恒洪夏然鄭壽淇李聖立金懿瑞閔興瑞延師憲韓復潤延光弼尹珪韓百鎭具爾泰金健柳裁吳厚基金允晉宋光仁申載華孟萬通李垕李義緖姜一瑱姜祖煥金時韓宗澄尹昌大金景宅朴東采趙桓安宗煥李翼開申義權李濟業朴就文卞恒鎭田虎祥鄭德弘李潤漢河再淸嚴漢龍李德裕林烜洪棖閔雲洙申孝洵尹仁洙洪義瑞金聖礪俱爲在外竝減下內禁衛將李潤春慶熙宮衛將安得方俱以身病猝重勢難供職呈狀乞遞領軍之將輪番之任不可待其差復竝姑改差何如傳曰允
정조 24년
徐有聞以司饔院提調意啓曰鷹師貢人等呈訴內京貿山雉今已垂乏將無以推移封進云謹依壬子年傳敎定式各殿宮日下生雉今日爲始以活鷄全數代封之意敢啓傳曰知道
정조 24년
持平洪時濟啓曰新除授掌令洪彦燮時在京畿積城地請斯速乘馹上來事下諭答曰依啓
정조 24년
庚申閏四月初一日卯時上御誠正閣諸承旨持公事入侍時行都承旨曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書鄭祖榮李允謙記注官承膺祚記事官洪奭周直閣金近淳以次進伏訖命讀奏公事允大樂游有聞以無公事先退尙度讀奏江華留守蔡弘履狀啓廣城堡軍器反閱無頉事命書判付訖上曰下直守令入侍出榻敎祖榮承命出傳與安岳郡守李東稷潭陽府使宋時淵偕入進伏上曰守令進前東稷進奏職姓名上曰試可之意玆以差擬下往各別善爲之也時淵進奏職姓名命擧顔敎曰年幾何時淵曰年今五十九矣上曰潭陽之治想恢恢矣下往着念爲之也命宣諭先退敎近淳曰今日往照訖講所耶近淳曰內閣奉審罷後當進去矣上曰向來筵敎傳于諸試官自京華士夫稍加嚴捧原吐雖未一一懸讀文義各別問之俾無隨從寫手輩冒越之弊而屢問不對決知其無能爲然後置之落科可也仍命退承史以次退出
정조 24년
行都承旨曺允大坐行左承旨李尙度坐右承旨徐有聞坐左副承旨洪樂游坐直右副承旨閔昌爀坐同副承旨趙弘鎭坐直注書金啓溫病一員未差假注書具康仕李允謙仕直事變假注書鄭淳民仕
정조 24년
李尙度啓曰御營廳將官來言今日本廳軍兵日次私習云矣敢啓傳曰知道
정조 24년
以咸鏡監司具㢞狀啓定平府失火民人等恤典題給事判付內啓下備邊司爲旀咸興洪原燒戶之過百或半百當切矜惻今又有定平民戶百三十餘之被燒失所之狀如在目中永興倅出自經幄之人也前此兩邑慰諭用繡衣例馳往擧行該邑在沿路一體慰諭別施蠲恤之擧較量已施之兩邑例亦觀民勢之彼此淺深從長便宜擧行後形止狀聞還任間宜存體貌以審察使稱號而狀聞亦以此書之事令政院下諭永興倅亦卽回諭爲良如敎
정조 24년
庚申閏四月初二日卯時上御誠正閣諸承旨持公事入侍時行都承旨曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書具康李允謙記事官李存秀洪奭周以次進伏領運差使員群山僉使趙雲衢進詣階上訖樂游以無公事先退允大讀奏黃海監司徐榮輔啓本豐川府反庫事尙度讀奏慶尙監司申耆狀啓給馬有旨祗受事命書判付有聞昌爀弘鎭以無公事先退上曰海濤舟楫屢十隻漕船之無事利泊亦云幸矣差員之竭力領護甚可嘉也所經沿路邑護送之節果有勤慢之可言而京倉劃物時船格輩別無呼冤之端否問之尙度承命問之雲衢曰沿路所經邑各其境上待候護送之節盡力爲之而中間庇仁羅島遇逆風僅僅脫危京倉捧上則極甚公平船格輩別無欠逋者矣上曰入畿境後何處爲難尙度承命問之雲衢曰陽川鹽倉項最難運越矣命差使員先退上曰抄啓文臣之下鄕者皆已上來耶存秀曰姑未待令矣上曰吳淵常之爲其覲叔下往安東亦甚如何而趙庭和則初一日待令事已爲下敎而至今不爲上來乎今日內若不待令自內閣請罪可也仍命退承史以次退出
정조 24년
庚申閏四月初二日辰時上御便殿右承旨入侍時右承旨徐有聞假注書李允謙記事官金珍恪記注官承膺祚以次進伏訖上曰外使入侍賤臣承命出傳與壯勇外使徐有隣偕入進伏上曰日旱如此西風灑涼其雨其雨未得霈然之喜言念民事誠可悶然本府境內則雨澤農形何如有隣曰春牟則今雖得雨難保其豐登畓農秧節不至時急覆種者皆是有水根處其外堤堰引洑處秧坂在在流溢若今月旬望間得雨則自可無慮矣上曰予之望雨之情其所日夕用慮殆過於農民夜夜瞻漢默禱已久庶幾仰格天心而雨意則漠然可勝悶然如是而自不能無憊矣有隣曰凡於一雨一暘過費聖慮實有妨於節宣之道下情不勝伏悶矣上曰何間還營耶有隣曰姑留四五日當下往矣命退諸臣以次退出
정조 24년
行都承旨曺允大坐行左承旨李尙度坐右承旨徐有聞病左副承旨洪樂游坐右副承旨閔昌爀坐直同副承旨趙弘鎭坐直注書金啓溫病一員未差假注書李允謙仕鄭度采仕直事變假注書鄭淳民仕
정조 24년
洪樂游啓曰明日常參經筵取稟傳曰停
정조 24년
洪樂游啓曰假注書具康身病猝重勢難察任今姑改差何如傳曰允
정조 24년
具康改差代以鄭度采爲假注書
정조 24년
洪樂游啓曰假注書鄭度采時無職名令該曹依例付軍職冠帶常仕何如傳曰允
정조 24년
傳于徐有聞曰纔見關西金道游授之以朱子書庸識吾與之意際覽關北儒生李元培條對經義者毫縷分析可知有實見得處雖謂之北方學者亦非夸言故持平李載亭之後寥寥無聞豈曰無之特未之聞也況藹藹秉文之士多在豐鎬之間而我家豐鎬惟關北是耳人能秉文足爲光榮之一端鏡城幼學李元培曾令付軍職給馬起送而年老路遠未能上來云元培處給新印經書及御定雅誦朱書百選各一帙仍差鏡城等北關兼分敎官使之訓課經傳及朱夫子書來頭北之人士皆明習經傳與朱夫子書登於道臣之薦剡者比今日倍蓰則此元培誠心訓課之功也以此分付分敎官係是六品以上窠亦令該曹陞付司果然後分敎官下批敎旨成送仍令內閣分付該道
정조 24년
李尙度以兵曹言啓曰今此奏請使一行赴燕時所把驛馬二十九匹當以諸道分定入送而今當日氣漸熱之時遠路人馬病傷可慮依前例黃海道驛馬十四匹平安道驛馬十五匹各自本道前期抄擇入送灣上之意兩道監司處行移何如傳曰允
정조 24년
徐有聞以觀象監領事提調意啓曰在前譯官或監官中有購得書籍於燕京來納本監者則例有草記請賞之規矣昨年冬至使行中譯官尹鴻德貿納書籍三帙於本監多費私財辛勤購來者不可無酬勞之道令該院從願拔例施賞何如傳曰允
정조 24년
閔昌爀以義禁府言啓曰京畿監司徐鼎修査啓內楊州前牧使吳鼎源罪狀令攸司稟處事判付內爲先遠地勿限年定配仍施禁錮之典事命下矣吳鼎源咸鏡道洪原縣遠地勿限年定配而以判付內辭意具罪目依例發遣府書吏押送配所而禁錮年限以幾年磨鍊乎敢稟傳曰知道禁錮年限則限三考可也
정조 24년
趙弘鎭以工曹言啓曰今日曉頭別監盧順喆爲名漢稱以推尋針線婢泥醉登墻詬辱作拿罔有紀極以此輩作弊前後飭敎何等截嚴則今此盧漢作拿官府至於此極如許蔑法之類不可尋常處之令攸司嚴治懲礪何如傳曰允
정조 24년
庚申閏四月初三日寅時上御誠正閣諸承旨持公事入侍時行都承旨曺允大行左承旨李尙度左副承旨洪樂游右副承旨閔昌爀同副承旨趙弘鎭假注書具康李允謙記事官李存秀洪奭周以次進伏訖上命讀奏公事樂游讀奏全羅監司趙宗鉉狀啓同福縣監洪疇九到任事允大讀奏慶尙監司申耆啓本慶山縣反庫事尙度讀奏全羅右水使狀啓南桃浦萬戶金光郁到任事命書判付昌爀弘鎭以無公事先退尙度曰臣於近來猥廁邇列屢登前席連伏承聖敎以科擧一事慨俗習之難回憂弊瘼之多端縷縷辭旨不啻諄複臣愚衷倍激竊有區區所懷而幸借方寸之地適値從容之會敢此仰陳矣我殿下嗣服初年特降科弊綸音命政府館閣諸臣各獻救弊之策慨然以矯正爲期而首尾二千餘言歷敍流弊深究大原義理之嚴明辭敎之正大眞可以表裏聖經臣時以韋布敬寫一通至今尊閣有時奉讀不覺感激而流涕也噫聖志之奮發如此此誠千載不一遇之嘉會東方大有爲之盛際而祗緣在廷之臣雖多賢智之才特於此事則無一人對揚德意承佐下風因循荏苒迄未有定計矣更張之際貴在愼始其遲延三五年以致鄭重之道則固善矣而今乃至於二十五年而無所變通則此非有待而姑稽殆近罷計而遂已歲月如流機會易蹉我聖上奮發之初志亦恐不免於沮退之漸豈不重可慨而深可惜哉科場之許多弊端聖明靡不洞燭臣不敢猥事覶縷而場屋之繁雜也文體之汚下也考試之倥傯也皆有關於世道之汚隆而若究其源則實由於僥倖成俗人不安分非士而冒赴無文而濫簉臣亦嘗考歷代試士之制雖不無長短於其問而蓋莫不略加選擇以赴試我太祖朝貢擧之規亦載於文獻備考至於經國大典則雖不及貢擧之說而凡於科試皆令四館官員會坐受閱單子而許赴然後擧子始得入場是亦略帶貢擧之餘意若近來規例之全無防限一切容受實前史之所未有也入門之際旣無以揀別而取舍則流弊積久而至於向時之極繁亦其勢也今欲一分矯救則必先淸汰擧子然後方可以下手於節目間事而其淸汰之道非貢擧則更無餘術此事苟欲盡言則其說甚長有非一紙疏陳暫時筵奏所可槪悉蓋雖有嘉謨良策旣不到底說及而但擧其梗槪則言者之本意未彰而議者之訿毁先至從古論事之難有如是者今俗雖不如古搢紳草野之間未必無商量於此事者殿下於農政旣勤詢咨之政亦於科弊更申昔日之令使有志者各具冊子進呈則未必無可採之言咨訪則必博講究則必深裁斷則必明持守則必嚴如是而恐未有不可成之理矣臣旣以大振作之道仰望於聖明而又有小變通之方可以致丁寧之效者大典科試本有定額而其於分鄕試之科如增式年大小科與別試等科之初試額數皆據中外八道文風盛衰而差其多少當初法意本令士子皆赴本土之試而無敢踰越故以畿邑儒生之居近京城而亦必曰漢城試幾人京畿試幾人亦可見界限之至嚴也自夫咸聚京師之科頻設以來鄕儒之躐赴京試便自慣習竝與分鄕試之科而界限漸壞任意踰越原居鄕之儒不赴本道之試而混廁京試者極多夫當初定額旣有所據而今乃以鄕儒而赴京試京儒本額太半爲鄕儒之所占奪亦豈不大失法意哉世或言京都無外來者難却而此則有大不然咸聚之科則鄕儒皆赴分鄕之科則發解於本鄕而會試於京師政得洪疇歸極之義使鄕儒而皆赴鄕試豈有一分疎外之嫌哉近來鄕居不靖之輩每於分試先期上京觀勢去留爲龍斷之計風習極不美京儒之無文而鉤致鄕儒者借籍而遠赴鄕試俱係可禁而不必別立新法只是申嚴國典各赴本土之試毋或踰越永爲不易之式則非但科場淸汰而抑亦爲聖王定民志之大政也以此意下詢廟堂而裁處之何如上曰許令廟堂稟處可也出擧條仍命退承史以次退出
정조 24년
行都承旨曺允大坐行左承旨李尙度坐右承旨徐有聞坐直左副承旨洪樂游坐右副承旨閔昌爀坐同副承旨趙弘鎭坐直注書金啓溫病一員未差假注書李允謙仕直鄭度采仕事變假注書鄭淳民仕
정조 24년
曺允大啓曰右承旨徐有聞今日不爲仕進卽爲牌招何如傳曰允
정조 24년
傳于洪樂游曰左副承旨入侍
정조 24년
吏曹口傳政事以李性重爲忠州牧使
정조 24년
吏曹口傳政事以兪彦錥爲居昌府使
정조 24년
吏曹口傳政事以李基讓爲慶州府尹申鴻周爲楊州牧使分敎官單李元培
정조 24년
吏曹口傳政事以李東馝爲草溪郡守
정조 24년
李尙度以備邊司言啓曰新差備邊郞前縣監柳相文方在遭故而誤爲啓下惶恐無地其代以禁府都事李亨保改付標以入之意敢啓傳曰知道
정조 24년
李尙度以備邊司言啓曰本司武郞廳金麟鍾宣傳官前仕通計已滿十五朔依例六品遷轉事捧承傳施行何如傳曰允
정조 24년
洪樂游以吏曹言啓曰新除授本曹佐郞李東冕呈狀內矣身素患痰癖之症近益添劇時月之內萬無供職之望卽速入啓遞改云身病旣如是沈重則有難强令察任改差何如傳曰允
정조 24년
洪樂游以吏曹言啓曰弘陵參奉李魯益呈狀內矣身素患痰癖之症近益添劇時月之內萬無供職之望卽速入啓遞改云身病旣如是沈重則有難强令察任改差何如傳曰赴燕大臣之子弟軍官仍其職往還自是例事此草記還給但齋郞與閑司有間後政相換可也
정조 24년
徐有聞以禮曹言啓曰京外儒生金鍾眞等上疏批旨內疏辭下該曹議于大臣稟處事批下矣發遣郞廳收議于大臣則議政府領議政臣李秉模以爲以五臣危忠孤節後祀無託多士所請孰不爲之感歎而第念祭祀之理至精至微不當主祭而祭之與不祭同今以十餘代旁孫俾奉其祀未知於理合乎否乎義起之禮臣不敢强論至若兩臣之邁往自靖合有表章之典更爲博考而處之爲宜云左議政臣沈煥之以爲忠文公成三問等六臣危忠孤節炳朗宇宙之間至今志士誰不曠感而灑淚聖朝所以褒奬崇報之典亦已建院而爼豆以秩之章甫以祀之是謂血食千秋者也奚可以私宗之不祧比而論之況此五臣之不立宗者近四百年家無父子之可承廟無昭穆之可序則將何所繼而置其後乎近因特敎雖有一二名臣之不祧者是則有奉祀之孫祠版亦在家恐不宜援此爲例矣至如故提學李宗儉故監務李智活之當時志節今按儒疏所論千載之下有足以警世第臣未及稽諸朝野史蹟不敢遽議旌褒之重典更令有司之臣博考而稟處爲宜云右議政臣李時秀以爲忠文公成三問等危忠卓節可以軒天地而貫日月棹楔以旌之爼豆以享之聖朝所以褒揚而酬報之者亦已至矣歲月寢遠後事無托忠志之士所共悲惜而繼後之義實關倫紀今於數百年十餘代之後欲以旁孫支裔立以爲嗣則其於移本宗序世次之際必有大妨於禮意一二已例恐難援據至於故提學李宗儉故監務李智活秉義自靖誠如諸生之言則其在樹風礪世之政合有表章之典更爲博考實蹟而處之似爲宣云矣大臣之議如此上裁何如傳曰依議施行可也
정조 24년
李尙度以壯勇營言啓曰拜峯鎭別將有闕之代依定式自辟移送兵曹矣領軍之將不可曠任令該曹口傳差出何如傳曰允
정조 24년
兵曹口傳政事以金爔爲拜峯別將
정조 24년
閔昌爀以義禁府言啓曰忠淸監司金履永狀啓內忠州牧使安廷鐸爲先罷黜其罪狀令攸司稟處事啓下矣安廷鐸時在任所云依例發遣府羅將拿來何如傳曰允
정조 24년
閔昌爀以義禁府言啓曰咸鏡道洪原縣遠地勿限年定配罪人吳鼎源卽令該府收贖只施禁錮之典事命下矣吳鼎源勿限年定配收贖依前下批旨施以禁錮三考之典而昨已發配所到處放送事分付該道臣之意敢啓傳曰知道
정조 24년
戶曹判書李在學疏曰伏以臣冒叨重任今已屢朔而觸事昏憒一無猷爲經用之不敷而未能出謀發慮以盡有司之職文簿之坌集而未能剸煩理劇以效一日之責不職之罪自知其無所逃矣噫臣之受國厚恩與天無極涓埃圖報寸心如丹而才具空疎知識淺短曾無一半分仰裨國事區區所自勉者唯在於筋力奔奏而無奈病形衰相歲加月甚每於赴公之際往往有欲起還仆之時忽自數昨重得毒感頭疼氣眩寒熱交攻癖積又肆胃氣隨敗晝不能食飮夜不能交睫貼席涔涔不省四到諸般證形非一時外感之比也近接畿邑所報則聖堂倉漕船不日當到泊京江而目下病勢實無强赴點檢之望若令許多漕卒緣臣而多日滯留則臣之罪尤大矣病裏惶憫如添一病玆不得不收拾神思疾聲仰籲於黈纊之下伏乞聖慈俯賜矜憐將臣所帶之任亟行鐫免上而無曠公務下而俾便調將實公私之幸也臣無任云云答曰省疏具悉點檢令次堂擧行卿其勿辭調理行公
정조 24년
知中樞府事洪明浩疏曰伏以天休滋至景祿無疆王世子邸下三加貳儲慶禮同擧日吉辰良縟儀順成邦籙永鞏於萬億協氣旁達於上下歡欣蹈舞中外惟均而念臣躬逢千一之會跡滯居留之任未隨鵷班之後仰效鰲抃之忱瞻望雲天不勝悵結之情遙祝岡陵粗伸戀慕之誠而已仍伏念臣以菲才蔑識叨承重寄居然三載未效絲毫之補徒費廩祿居常愧恧幸蒙聖慈曲垂恩造不加溺職之罪特賜還朝之批臣承命九頓感頌冞切恩旨荐降樞銜復侈自顧賤品何以得此於聖朝也急於反面竭蹶趨肅重瞻象魏衷情益激而第今臣兄臣良浩方帶判府之任相避之法在下當遞故玆敢略控短章仰暴微懇伏乞聖明亟命遞臣樞府之職以存公格不勝萬幸臣無任云云答曰省疏具悉公格然本職許遞
정조 24년
庚申閏四月初四日卯時上御誠正閣諸承旨持公事入侍時行都承旨曺允大行左承旨李尙度左副承旨洪樂游右副承旨閔昌爀同副承旨趙弘鎭假注書李允謙鄭度采記事官李存秀洪奭周以次進伏訖命讀奏公事允大讀奏平安監司李泰永啓本順川郡反庫事命書判付訖尙度昌爀弘鎭以無公事先退上曰今日照訖講則待敎當進去乎存秀曰然矣上曰昨日應講之數比再昨頗少何也奭周曰昨日則儒生之來參者漸少於再昨與三昨矣上曰了了之人亦或有居不者何也奭周曰其中數人似非全不能應講之人而句讀文義輒皆妄發似是生怯而然也上曰昨日則場內頗整齊乎奭周曰場內則果爲整齊門外之雜畓亦勝於再昨矣上曰若不能整齊則當停擧雖應講亦當居不以此嚴飭俾各知畏而代講之弊亦別般糾察也今日進去之學敎授誰也奭周曰金近淳趙得永矣上曰直閣許亦以此意申飭而捧講亦當稍嚴此意一體諭之也鄕儒則皆呈公文後應講乎奭周曰然矣畿內則旣有應講於本邑之下敎故一切不捧而昨日廣州一儒生以與本官有嫌避之故來呈所志欲爲應講於京中而旣不可使之坐停亦不可擅爲捧講故使之後日更呈矣上曰他邑亦當有如此之類令泮長往復畿伯使之出兼官捧講可也命書傳敎曰今聞吳鼎源親年八十五歲而特敎定配異於捧供照律不得收贖云孝理自孝理訟事自訟事豈可以九十侍下之人越法抑配乎卽令該府收贖只施禁錮之典仍命退承史以次退出
정조 24년
庚申閏四月初四日辰時上御重熙堂左副承旨入侍時左副承旨洪樂游假注書鄭度采記注官金啓濂記事官洪奭周以次進伏訖命書傳敎曰摠戎使申大謙爲御將牌招傳授命召命書榻敎曰摠戎使差代間訓將兼察又命書兼察摠戎使李漢豐牌招聽傳敎事榻前定奪又命書榻敎曰守令有闕之代皆以口傳拔例差出事仍命退承史以次退出
정조 24년
行都承旨曺允大坐行左承旨李尙度坐直右承旨徐有聞坐左副承旨洪樂游坐右副承旨閔昌爀坐同副承旨趙弘鎭坐直注書金啓溫病一員未差假注書李允謙仕鄭度采仕直事變假注書韓耆裕仕
정조 24년
夜一更二更灑雨下雨五更灑雨下雨測雨器水深一分藥房都提調李時秀提調徐邁修副提調曺允大啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿世子宮藥房口傳問安答曰知道
정조 24년
李尙度啓曰明日常參經筵取稟傳曰停
정조 24년
李尙度啓曰備邊司郞廳來言今日賓廳日次而無時急稟定事來會本司云矣敢啓傳曰本司坐起仍以賓廳坐起來會
정조 24년
李尙度啓曰事變假注書鄭淳民身病猝重勢難察任今姑改差何如傳曰允
정조 24년
洪樂游啓曰諸承旨持公事入侍事命下臣等今方詣閤而次對日持公事入侍例不得爲之何以爲之敢稟傳曰卿等旣詣閤仍爲入侍
정조 24년
李尙度啓曰入啓文書何等敬謹而今日臺臣擧條有誤書處臣之矇然捧入不勝惶恐當該注書所當重勘而本院請推之外無他可施之罰何以爲之敢稟傳曰爲先推考可也
정조 24년
鄭淳民改差代以韓耆裕爲事變假注書
정조 24년
以黃海監司徐榮輔狀啓黃州牧失火民戶恤典題給事判付內啓下備邊司爲旀西民近甚偏疲西民之中該邑之民以兩道交會年來受弊尤倍蓰今聞近百戶被燒之報其爲矜惻有加於北關三邑卽爲分付該道臣拔例賙救期於斯速結構入處待其奠土使之報來後草記爲旀若有所受新舊還被燒民戶蕩滌有役者亦宜勿徵竝以此意行會爲良如敎
정조 24년
傳于徐有聞曰右承旨入待
정조 24년
李尙度以備邊司言啓曰頃因統制使任嵂加德鎭釐弊事狀啓判付內近見道帥臣狀本而知之年前亦從該倅之登筵者詳問邑弊民瘼之決不容歇視朝家之視之海村陸戶豈有間然而切悶而最無告者莫甚於兩南海邑之民昨因言端亦問於年前沿邑奉命之海伯聞其言想其勢寢食何甘凡事當從現發處蘇救今於熊川宜施隗始之政所謂百餘名之還屬在邑民其苦當何如三百餘名雖曰本有之摠而曾聞亦多移來者彼嚔拔棘核大之一熊邑尙不能使之改觀乎還屬百餘名及其餘三百餘名中限折半就京納下納各樣雜役中特爲勿捧不可不充其代者草記此於吾民其益可謂得寸爲寸依此擧行事命下矣謹依判付內辭意邑鎭當減軍保先從最苦之役推移換定後各衙門減額實數及外衙門所納中可以給代者區別報來之意發關分付矣卽見慶尙監司申耆所報則加德所在之軍果有緊歇之參錯故以此換定於陸民陸民最苦之役移錄加德而仍爲除減以準三百十一名之數則該鎭仍存之數爲一百七十六名故定給歇役著成節目京外所納除減數爻修成冊上送云而取考成冊則訓鍊都監軍餉保米軍二百十九名御營廳御保四名吏曹書吏保十名兵曹禁保十五名補充隊五名步兵二名掌樂院樂工保米軍六名統營硫磺軍五十八名別牙兵一名右兵營主鎭軍十一名入於除減中矣統營硫磺軍及別牙兵成冊中以不必給代懸錄此則置之右兵營主鎭軍十一名以不可不給代懸錄此則以本道射軍木準此數給代京衙門則訓局餉保以兼料米推移充代御營保及兵曹禁保補充隊步兵等名色勿爲給代吏曹書吏保十名樂工保六名該曹該院事勢雖此數少之物難以排用云令均廳給代何如傳曰允
정조 24년
李尙度以兵曹言啓曰今閏四月初八日二番內禁衛番次而該番將未差依例口傳差出何如傳曰允
정조 24년
兵曹口傳政事內禁衛將柳命源
정조 24년
閔昌爀以義禁府言啓曰保寧縣監韓永逵令該府拿問處之事傳旨啓下矣韓永逵時在任所云依例發遣府羅將拿來何如傳曰允
정조 24년
閔昌爀以義禁府言啓曰固城前縣令韓興裕令該府拿問後定配事傳旨啓下矣韓興裕自任所未及上來云依例發遣府羅將所到處拿來何如傳曰允
정조 24년
庚申閏四月初五日申時上御便殿右承旨入侍時右承旨徐有聞假注書李允謙記注官承膺祚記事官洪奭周直閣金近淳以次進伏訖上敎近淳曰近見照訖講榜眼則其所捧講不無太歇之慮然則寫手隨從當如前冒入是豈嚴科場之道乎自明日稍加嚴捧句讀與文義屢回詳察問難俾無不當赴者冒越之弊可也仍命退諸臣以次退出
정조 24년
行都承旨曺允大坐行左承旨李尙度坐右承旨徐有聞坐左副承旨洪樂游坐直右副承旨閔昌爀坐直同副承旨趙弘鎭坐注書金啓溫病一員未差假注書李允謙仕鄭度采仕直事變假注書韓耆裕仕
정조 24년
備忘記楊州牧使申鴻周下直長弓一張長箭一部片箭一部筒兒一箇賜給
정조 24년
傳于洪樂游曰吏房承旨入侍
정조 24년
有政吏批判書徐龍輔進參判李益運牌不進參議金羲淳進左副承旨洪樂游進以金履喬張至冕爲副校理金履翼爲刑曹參判李漢豐爲軍器提調鄭時善爲吏曹佐郞金益大爲軍器僉正金達淳爲全羅監司弘陵參奉李魯益童蒙敎官尹永烈相換
정조 24년
兵批判書金載瓚進參判李書九病參議曺錫中入直參知韓致應病行左承旨李尙度進知事單洪良浩以申大謙爲兼訓鍊都正史廷煥爲慶熙將嚴思賢爲景福將洪理燮爲訓鍊副正具世赫爲忠淸水虞候徐益修爲全羅右水虞候洪明浩爲大護軍僉知金魯岳判府事趙宗鉉竝單付
정조 24년
李尙度以兵批言啓曰前監司趙宗鉉自吏曹送西矣資級係是輔國當爲樞銜下批知中樞今方有闕從座目判中樞洪良浩降付知中樞趙宗鉉判中樞下批之意敢啓傳曰知道
정조 24년
司憲府照目忠淸監司金履永當爲曾於年前有甲子後各道營邑善政碑一竝依受敎撤去更勿立碑永爲定式之命而利仁驛三察訪之碑新刻塡紅列立道傍事之痛駭莫此爲甚緘辭推考罪杖八十收贖公罪施行是白乎矣係是二品上裁何如奉敎依此律施行爲旀功減一等爲良如敎
정조 24년
李尙度以都摠府言啓曰副摠管尹得逵以御營中軍軍兵等中日試放事南小營晝仕出去之意敢啓傳曰知道
정조 24년
庚申閏四月初六日仰時上御誠正閣諸承旨持公事入侍時行都承旨曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書李允謙鄭度采記事官李存秀洪奭周直閣金近淳以次進伏訖上命讀奏公事有聞讀奏江原監司南公轍啓本雨澤事尙度讀奏忠淸監司金履永啓本捉虎申飭事允大等以無公事先退命書判付訖上敎奭周曰照訖講近頗極順漸有懈弛之慮云此後則稍稍嚴飭捧講事爾等知悉昨聞翰林言則以命粉苦蔘黃連問議于講生多有見落者云稍製賦句者未必盡知此義而知此義亦何用哉承宣則知其義乎尙度曰此則殆近苛也上曰其講儒誰也奭周曰李禮輔之子矣上曰須言于試官捧講之規不弛不苛毋出內則曲禮等大文又輪回設學製于丕闡堂以爲從速了當之地也上曰今日照訖所直閣進去乎近淳曰然矣上曰具得魯進去乎近淳曰自監印所進去矣上曰當該臺諫擧條誤書之注書拿處出榻敎仍命退承史以次退出
정조 24년
庚申閏四月初六日辰時上御重熙堂左副承旨入侍時左副承旨洪樂游假注書鄭度采記注官金啓濂記事官李存秀以次進伏訖上敎樂游曰今日兼史以農形摘奸出去乎樂游曰方待下敎故姑未出去矣上曰史官三員分東西南三面出往五六十里外摘奸以來可也仍命書傳敎曰騎馬三匹立之史官三員待命又命書傳敎曰政官牌招開政仍命退承史以次退出
정조 24년
行都承旨曺允大坐行左承旨李尙度坐右承旨徐有聞坐直左副承旨洪樂游坐右副承旨閔昌爀坐同副承旨趙弘鎭坐直注書金啓溫病一員未差假注書李允謙仕鄭度采仕直事變假注書韓耆裕
정조 24년
李尙度啓曰來十一日朝參日次矣敢稟傳曰停
정조 24년
傳于徐有聞曰京畿監司入侍
정조 24년
李尙度啓曰壯勇大將申大顯右邊捕盜大將柳孝源時無職名令該曹口傳付軍職何如傳曰允
정조 24년
壯勇大將申大顯仍任事承傳
정조 24년
左邊捕盜大將申大顯仍任事承傳
정조 24년
右邊捕盜大將柳孝源仍任事承傳
정조 24년
兵曹口傳政事護軍申大顯柳孝源竝單付
정조 24년
以鄭淳民囚單子判付內放送爲良如敎
정조 24년
徐有聞以弘文館言啓曰新除授副校理金履喬張至冕竝卽牌招察任何如傳曰允
정조 24년
閔昌爀以義禁府言啓曰罪人尹夔欽今已拿來嚴囚西間待開坐刑推得情以聞之意敢啓傳曰知道
정조 24년
禁府啓目利仁察訪尹夔欽原情云云傳旨內辭緣泛稱遲晩刑推得情何如啓判付初供得情然而訊推過矣以草記議處仍爲區別功議嚴加照律勘放爲良如敎
정조 24년
李尙度以備邊司言啓曰卽見行左承旨李尙度擧條則以爲科場之許多弊端實由於非士而冒赴無文而濫簉必欲一分矯救則必先淸汰擧子然後方可下手於節目間事其淸汰之道非貢擧則更無餘術使有志者各具冊子進呈則未必無可採之言咨訪則必博講究則必深裁斷則必明持守則必嚴如是而恐未有不可成之理矣夫咸聚之科頻設以來竝與分鄕試之科而界限漸壞元居鄕之儒混廁京試此後咸聚之科則鄕儒皆赴分鄕試之科則發解於本鄕而會試於京師事永爲定式爲辭而批旨有許令廟堂稟處之命矣科之爲弊弊之可矯聖鑑靡不畢燭聖志非不奮勵而二紀之間尙未有大變通者非由於因循荏苒也亦非由於良法美制之未及溯究也與其各呈冊子易歸文具莫如申嚴科場一依初元至於有鄕試之科則不許鄕儒之赴京試言若似矣而第念京師四方之表也所統者大所包至廣或有遊學北方之志而仍赴者或有較藝京華之願而來赴者今若用一切之法則得無裹足齎鬱之歎乎承宣雖以京外科額之各有定數爲鄕自鄕之證而科規中旣不言鄕儒之不得赴京試則到今創行恐爲不便置之何如傳曰允
정조 24년
李尙度以訓鍊都監言啓曰壯勇外營遙領部將李厚在金宗赫本局堂下將官中隨駕差定事已伏奉傳敎矣李厚在本局哨官有窠前已啓下而今此哨官金益大遷轉代以金宗赫亦爲差定之意敢啓傳曰知道
정조 24년
李尙度以司僕寺一二提調意啓曰兼內乘洪理燮昨日政移拜訓鍊院副正矣其代當卽差出而德應房累次奉審無頉擧行則循例差代有違定式洪理燮內乘之任今姑仍任以爲久任責成之地何如傳曰允
정조 24년
閔昌爀以義禁府言啓曰時囚罪人尹夔欽原情公事判付內以草記議處仍爲區別功議嚴加照律勘放事命下矣尹夔欽甲子以後各道營邑善政碑之一倂撤去朝禁不啻申明而身爲郵官無難冒犯復豎舊碑者揆以法綱誠極痛駭以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣尹夔欽杖一百收贖告身盡行追奪而其祖儉揚武原從功臣云功減一等杖九十收贖奪告身四等放送何如傳曰該道頭站驛施以定配之典可也
정조 24년
庚申閏四月初七日卯時上御誠正閣諸承旨持公事入侍時行都承旨曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書李允謙鄭度采記事官李存秀洪奭周以次進伏訖上命讀奏公事樂游讀奏咸鏡監司具㢞啓本安邊府使柳範休還官事昌爀讀奏平安監司李泰永啓本罪人嚴處後順安郡到配事允大等以無公事先退命書判付訖仍命退承史以次退出
정조 24년
庚申閏四月初七日辰時上御便殿右承旨入侍時右承旨徐有聞假注書李允謙記事官李存秀洪奭周以次進伏訖命書榻敎曰飭已施捕將罷散人敍用欲觀贖愆其中以時任坐罷者仍任牌招使之傳授符牌又命書榻敎曰壯勇大將申大顯仍任牌招傳授符牌仍命退承史以次退出
정조 24년
行都承旨曺允大坐行左承旨李尙度坐右承旨徐有聞坐直左副承旨洪樂游坐直右副承旨閔昌爀病同副承旨趙弘鎭坐注書金啓溫病一員未差假注書李允謙仕直鄭度采仕事變假注書韓耆裕仕
정조 24년
傳于徐有聞曰明日眞殿展拜後當出宮門路萬安門爲之時刻展拜時刻爲之
정조 24년
傳于洪樂游曰副校理金履喬許遞令該曹口傳付軍職
정조 24년
兵曹口傳政事副司果金履喬
정조 24년
以訓鍊都監習陣單子傳于李尙度曰再明日爲之
정조 24년
李尙度以備邊司言啓曰卽見全羅前監司趙宗鉉狀啓則以爲本道各邑鎭中或有穀簿最少農糧不足處年例加分一萬五千石外米一萬四石太二千二百十五石租六千五百八十石合各穀一萬八千七百九十五石應留庫中特許加分事請令廟堂稟旨分付矣今此所請之數極其些少實是年來之所未有民食之稍裕誠甚多幸依狀請加分之意卽爲分付何如傳曰允
정조 24년
徐有聞以禮曹言啓曰今閏四月初九日王世子嬪再揀擇時詣闕處女書入之意敢啓傳曰知道
정조 24년
李尙度以御營廳言啓曰今閏四月初九日景慕宮展拜時依兵曹節目弘化門入直軍五十名待標信除出當該入直哨官姜道彬新營入直千摠金漢升領赴于訓鍊都監都領陣新營入直哨官金衡遠弘化門入直哨官赴陣間姑爲權領而解嚴後各還本處入直之意敢啓傳曰知道
정조 24년
庚申閏四月初八日午時上御集福軒外軒都承旨禮房承旨入侍時行都承旨曺允大右承旨徐有聞假注書李允謙記注官金啓濂記事官洪奭周以次進伏訖上曰尙衣提調副提調入侍出榻敎上曰來待諸臣入侍出榻敎賤臣承命出傳與尙衣提調尹師國副提調李晩秀壯勇提調徐龍輔漢城判尹李祖承偕入進伏訖上曰今日日氣甚好外軒排設所重何如玆召卿等卿等看檢擧行可也仍命鋪陳入之晩秀承命分付排設司鑰與整理所員役應命一齊鋪筵設帳敎師國曰卿之神觀勝昔矣卿子任所中當往何邑老人當夏調攝京第似便而卿子情理必欲將往榮養矣師國曰秋間欲觀勢下往矣上曰尙方造成之物成出件記耶晩秀曰笏記今方持入矣排設訖命書傳敎曰明日當由逌瞻門展拜景慕宮該房知悉仍命退諸臣以次退出
정조 24년
行都承旨曺允大坐行左承旨李尙度坐右承旨徐有聞坐左副承旨洪樂游坐右副承旨閔昌爀坐直同副承旨趙弘鎭坐直注書金啓溫病一員未差假注書李允謙仕鄭度采仕直事變假注書韓耆裕仕
정조 24년
大駕詣景慕宮展拜罷入齋宮後內閣政院玉堂藥房口傳問安答曰知道還宮後內閣政院玉堂藥房問安答曰知道
정조 24년
曺允大啓曰今日展拜時承旨當爲備員而右副承旨閔昌爀牌招啓辭未下何以爲之敢稟傳曰牌招
정조 24년
李尙度啓曰壯勇大將申大顯明日本營習陣出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 24년
以黃海監司徐榮輔啓本遺漏應資老人開錄事傳于洪樂游曰令該曹口傳下批單付亦以口傳擧行
정조 24년
庚申閏四月初九日辰時上詣景慕宮展拜入侍時行都承旨曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書李允謙鄭度采記事官李存秀洪奭周檢校直閣沈象奎以次侍立時至上具翼善冠衮龍袍出御萬安門內小次命允大等入侍仍詣眞殿行禮奉審訖出萬安門乘輿諸臣以次隨駕由仁政門肅章門建陽門銅龍門景化門集禮門出弘化門入逌瞻門日瞻門至廟門外左通禮跪啓降輿上降輿詣板位行再拜禮仍陞詣廟內奉審訖降自東階還御齋殿命有聞入侍敎曰還宮後揀擇吉禮卽當擧行處女入闕時路由通化門禮曹判書漢城府堂上先爲等待於通化門外待其齊到使之少憩於闕外依幕而金祖淳家轎子則直導通化門內其外四轎子亦令隨後入闕事往復於禮判處可也有聞承命知委仍命外辦入之通禮跪啓外辦上出西挾門乘輿由逌瞻門入弘化門明政門永淸門交泰門還內諸臣以次退出
정조 24년
庚申閏四月初九日未時上御便殿禮房承旨來待諸臣同爲入侍時右承旨徐有聞假注書李允謙記事官李存秀洪奭周水原留守徐有隣壯勇提調徐龍輔禮曹判書李晩秀以次進伏訖有隣曰日吉辰良世子嬪再揀之禮順成下情不勝懽欣慶忭之忱矣上曰今日日氣最好而莫非天定自然順成其爲欣幸何可勝言三揀擇則已例有可考者耶晩秀曰前有備三望之例矣命書傳敎曰行護軍金祖淳女幼學朴鍾萬女幼學申緝女三揀擇之餘許婚有聞讀奏禮曹啓曰王世子嬪再揀擇今已過行矣三揀擇吉日以何間推擇擧行乎敢稟命書批答曰敬遵顯廟嘉禮辛卯年謄錄皆爲之而吉月亦合於聖祖嘉禮吉朔已例三揀擇更待下敎吉朔臨時取稟可也仍敎晩秀曰再揀以後則事面自別主家夜則巡更晝亦禁雜人雖至親往來者有職人必着公服無職者平服着靴出入事言于主家仍命退諸臣以次退出
정조 24년
行都承旨曺允大坐左承旨徐有聞坐右承旨洪樂游坐左副承旨閔昌爀坐直右副承旨趙弘鎭坐直同副承旨曺錫中未肅拜注書金啓溫病一員未差假注書李允謙仕鄭度采仕直事變假注書韓耆裕仕
정조 24년
藥房都提調李時秀提調徐邁修副提調曺允大啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不仕區區伏慮敢來問安竝此仰稟答曰知道
정조 24년
閔昌爀啓曰來十一日輪對日次矣敢稟傳曰當次人受點後日次來待
정조 24년
閔昌爀啓曰備邊司郞廳來言今日賓對日次而無時急稟定事不得來會云矣敢啓傳曰知道
정조 24년
曺允大啓曰行左承旨李尙度今日不爲仕進卽爲牌招何如傳曰許遞前望單子入之
정조 24년
傳于閔昌爀曰諸承旨持公事入侍
정조 24년
洪樂游以吏曹言啓曰未下直守令當日辭朝事命下矣新除授慶州府尹李基讓戶奴呈狀內矣上典素患痰癖之症近添關膈日前雖得扶舁叩謝而達夜辛苦千里赴任實無其望卽速入啓遞改云特敎催促之下如是言病不卽赴任事甚未安所當重勘而本曹諸推之外無他可施之罰何以爲之敢稟傳曰改差可也
정조 24년
閔昌爀以兵曹言啓曰今日各廳堂下武臣朔試射時訓鍊院判官張漢籌金世禎主簿南燦部將張齊賢等俱未滿四十依定式各決棍十度身病及呈辭受由人等退試次姑爲懸頉以入之意敢啓傳曰知道
정조 24년
閔昌爀以濬川司言啓曰濬川今日畢役之意敢啓傳曰知道
정조 24년
閔昌爀以義禁府言啓曰時囚罪人尹夔欽杖九十收贖奪告身四等放送草記批旨內該道頭站驛施以定配之典可也事命下矣尹夔欽忠淸道稷山縣成歡驛定配而以批旨內辭意具罪目依例發遣府羅將押送配所之意敢啓傳曰知道
정조 24년
庚申閏四月初十日卯時上御誠正閣藥房入診諸承旨持公事入侍時藥房都提調李時秀提調徐邁修副提調曺允大右承旨徐有聞左副承旨洪樂游右副承旨閔昌爀同副承旨趙弘鎭假注書李允謙鄭度采記事官李存秀洪奭周檢校直閣沈象奎以次進伏訖時秀曰兩次行禮連爲勞動聖體若何上曰一樣矣時秀等曰王大妃殿氣候若何上曰一樣矣時秀等曰惠慶宮氣候益臻平復乎上曰尙未如常矣時秀曰日吉辰良再揀順成下情不勝萬萬慶幸矣上曰日氣甚好無事爲之而昨以有事必告示不自專之意先拜眞殿閟宮予心不知何以爲懷矣昨日再見尤覺其爲天作之合實爲喜幸矣仍敎時秀曰卿見領相奏本乎大體則儘好而其中有補萬一云云以小國之事望大國以萬一之裨者或涉如何不可不略加點化故使之持入者此也時秀曰誠如聖敎矣上命允大改書句語上曰大提學所製文亦爲持來乎有聞曰未爲持來矣上曰使之持來可也允謙承命出持入上曰此奏文亦善作而或有疎闊處矣時秀曰世子宮今年端午進上玉樞丹外一竝除之事有下敎而如醍醐湯之屬何以爲之乎上曰亦爲置之可也命讀奏公事允大讀奏忠淸監司金履永啓本靑山縣反庫事樂游讀奏全羅監司趙宗鉉啓本金溝縣令柳相默到任事命書判付訖敎象奎曰鑄字所欲爲移設於都摠府而未果矣聞欲移設於儀仗庫云果何如耶象奎曰如此則極爲便好而房舍多有新修處矣上曰二直提學使之入來鑄所也敎弘鎭曰江陵嶺西穀釐正事向因繡啓有所下敎而道伯於此等事每欠振刷該府使擔當擧行某條變通之意卿須詳報也敎存秀曰今日照訖講史官則使金啓濂進去可也此豈非渠之登第宦味乎命退承史以次退出
정조 24년
庚申閏四月初十日未時上御便殿右承旨入侍時右承旨徐有聞假注書李允謙記事官李存秀洪奭周檢校直提學李晩秀檢校直閣沈象奎以次進伏訖上曰鑄所移設事昨有筵敎形止圖卽令書進而至今無皁白故俄使卿等看審形便矣所見何如晩秀曰臣與沈象奎偕往一一看審則儀仗庫之鑄所移設雖甚便近而不可不作一行閣遮得弘化門邊然後可爲界限之道矣上曰此則從當更商爲先圖出間架數指日始役從速移接可也仍命退諸臣以次退出
정조 24년
行都承旨李集斗未肅拜行左承旨李書九未肅拜右承旨徐有聞坐左副承旨洪樂游坐直右副承旨趙弘鎭坐直同副承旨曺錫中坐注書金啓溫病一員未差假注書李允謙仕鄭度采仕直事變假注書韓耆裕仕
정조 24년
承旨前望單子入之李集斗李書九落點
정조 24년
以副校理張至冕牌不進罷職傳旨傳曰只推
정조 24년
以摠戎使薦望傳于曺錫中曰前御將爲其代密符牌招傳授
정조 24년
曺錫中啓曰摠戎使李得濟時無職名令該曹口傳付軍職何如傳曰允
정조 24년
兵曹口傳政事摠戎使李得濟行護軍李得濟
정조 24년
備忘記慶州府尹李尙度下直長弓一張長箭一部片箭一部筒兒一箇賜給
정조 24년
以兵曹參判曺允大牌不進推考傳旨傳于趙弘鎭曰許遞前望單子入之
정조 24년
吏曹口傳政事以曺允大爲兵曹參判申鳳朝爲兵曹參議李尙度爲慶州府尹
정조 24년
兵曹參判前望單子入之尹光普落點
정조 24년
以水原留守徐有隣狀啓整理各穀三千三百石特許加分事令廟堂稟旨分付事判付內啓下備邊司爲旀依此請施行爲良如敎
정조 24년
曺錫中以兵曹言啓曰慶熙宮衛將李守泰身病猝重時月之內勢難供職呈狀乞遞輪番之任不可待其差復改差何如傳曰允
정조 24년
敎摠戎使李得濟書王若曰中宸聽鼙方眷宿將北城授鉞庸錫寵章保障得人壁壘增彩顧我海東諸鎭最重漢北一營壯鎖鑰於山城因天設地造之險摠鈐轄於畿甸卽朝發夕至之兵近而陪護京師控三輔咽喉之地入則參贊廟務比兩局體貌之尊惟卿將家遺風戎垣宿望聲績夙著於制梱內外歷試之俱宜委任寔重於登壇前後眷注之冞篤玆授卿以摠戎使卿其秪服恩命克闡壯猷兵甲繕而紀律嚴毋忽春秋之組練城池修而糧餉峙每思陰雨之綢繆於戲曩解符於御營顧良材豈容久抛旋持簡於戎壘蓋利器無處不當卿其盡心予何多誥故玆敎示想宜知悉
정조 24년
庚申閏四月十一日辰時上御誠正閣諸承旨持公事入侍時左承旨徐有聞右承旨洪樂游左副承旨閔昌爀右副承旨趙弘鎭同副承旨曺錫中假注書李允謙鄭度采記事官李存秀洪奭周以次進伏訖敎弘鎭曰昨日下敎卿果通報於江陵乎弘鎭曰昨已通及矣命讀奏公事樂游讀奏忠淸監司金履永狀啓結城縣監鄭澣到任事弘鎭讀奏京畿監司徐鼎修啓本仁川府反庫事錫中讀奏水原留守徐有隣狀啓軍器修繕物力令廟堂稟旨區劃事命書判付訖上曰守令未差之代令該曹口傳差出待下批當日辭朝出榻敎上曰不爲仕進承旨與左副承旨許遞前望單子入之出榻敎上曰兵曹堂上有闕之代令該曹口傳差出待下批牌招察任事出榻敎上曰惠慶宮進服蔘杞茶依前方五貼製入事出榻敎命退承史以次退出
정조 24년
行都承旨李集斗坐行左承旨李書九坐直右承旨徐有聞坐左副承旨洪樂游坐右副承旨趙弘鎭坐同副承旨曺錫中坐直注書金啓溫病一員未差假注書李允謙仕直呂東植仕事變假注書韓耆裕仕
정조 24년
以都摠管黃昇源初度呈辭傳于曺錫中曰許遞令該曹口傳差出
정조 24년
兵曹口傳政事以洪明浩爲都摠管
정조 24년
李書九啓曰卽者義禁府都事來言時囚無得過三日滯囚曾有定式矣時囚罪人安廷鐸韓永逵當爲捧供而知義禁黃昇源身病猝重同義禁李集斗本院仕進一員未差只有判義禁李祖源一人不得備員開坐云知義禁黃昇源卽爲牌招以爲備員開坐之地何如傳曰竝許遞令該曹口傳差出待下批牌招開坐可也
정조 24년
吏曹口傳政事以洪明浩爲知義禁閔台爀申大顯爲同義禁
정조 24년
徐有聞啓曰宗廟望祭大祝金履度方在罷散中何以爲之敢稟傳曰敍用令該曹口傳付軍職可也
정조 24년
傳于曺錫中曰明日領相以試官入來左右相亦當査對來會十五日次對進於明日
정조 24년
以咸鏡監司具㢞狀啓定平府失火民人等處驛吏安思淵官奴益發多數救急殊極嘉尙事傳于李書九曰吏則帖加奴則免賤以爲奬勸之地事回諭
정조 24년
以慶尙監司申耆狀啓高靈縣民家失火事傳于李書九曰各別顧助期於斯速奠接事回諭
정조 24년
以黃海監司徐榮輔啓本載寧郡文道三獄事令該曹稟處事判付內啓下刑曹爲旀道啓是矣何必稟處依狀請酌處爲有矣以過誤律決放之意分付爲良如敎
정조 24년
禁府啓目忠州前牧使安廷鐸原情云云問目內辭緣泛稱遲晩刑推得情何如判付啓厥鍰用處之渠之用於私與道伯之用於書院兩者之涇渭揭厲都無論有國之堂陛如人之有上中下三焦萬有一各相奪倫於爲國爲人何哉砭下者以躗言反詈治校則以惡談相加以至上營推捉公兄防報不送而其漸不可長此囚段畿沿徒配自今下官之如右三倅罪過者依投印律受敎定式直請令攸司依受敎律勘斷事分付諸道營閫仍載受敎爲良如敎又啓目保寧縣監韓永逵原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如啓依允
정조 24년
徐有聞以弘文館言啓曰副校理張至冕旣有只推之命卽爲牌招察任何如傳曰允
정조 24년
曺錫中以訓鍊都監言啓曰本局哨官李景烈身病甚重勢難察任改差何如傳曰允
정조 24년
庚申閏四月十二日卯時上御誠正閣諸承旨持公事入侍時行都承旨李集斗行左承旨李書九右承旨徐有聞左副承旨洪樂游右副承旨趙弘鎭同副承旨曺錫中假注書李允謙鄭度采記事官李存秀洪奭周以次進伏訖上命讀奏公事有聞讀奏慶尙監司申耆狀啓高靈縣民家失火事書九讀奏江原監司南公轍啓本罪人劉敬仁等平海等邑到配事命書判付訖敎集斗曰卿之治行果已措備而復命則似在何間耶集斗曰若能如期入去則八月間似可復命而若有阻潦之患則未可必矣上曰數日行公後臨時則必以都承旨出疆也敎存秀曰今日照訖講所汝須進去也昨日講榜六十老人之見屈何也啓濂曰年雖多而全未開弦故不得已置諸落科矣敎集斗曰外間照訖講所聞如何集斗曰或有落訟者之稱冤而大體則極爲純便云矣仍命退諸臣以次退出
정조 24년
庚申閏四月十二日申時上御便殿左承旨同副承旨來待諸臣同爲入侍時行左承旨李書九同副承旨曺錫中假注書李允謙記注官金啓濂記事官洪奭周檢校直提學李晩秀戶曹參判徐瀅修檢校直閣沈象奎吏曹參議金羲淳以次進伏訖上敎書九曰卿見周公書否意見果何如書九曰今則已成完帙矣上曰金縢書之存拔諸議之可否不一何以則好也書九曰以其有周公曰字之故而取以爲周公書則或有汗漫之慮而旣曰周公書則金縢之如冊祝章又如論語之周公謂魯公曰等大文取以載之似無妨矣上曰戶參之當初所見亦如卿言矣瀅修曰音韻若一人專當釐正則好矣字音之有意義者書以某字反切無意義者直書某音以爲區別矣上曰同副亦陳意見可也錫中曰一從鄭玄注疏音音同者直書之某音其外則取全韻與字典子母書反切似好矣瀅修曰假領旣成帙後更當補輯矣上曰戶參近頗優閑專掌詳細校準可也命書榻敎曰抄啓文臣親試明日爲之又命書榻敎曰抄啓文臣中年限已過而特敎仍置者年限將近而特敎追選者外與特敎更付者竝減下新榜中金碩鉉依舊選崔光泰申鳳朝等例加啓下又命書榻敎曰明日親試處所熙政堂爲之又命書榻敎曰前假注書呂東植仍察廳任仍命退諸臣以次退出
정조 24년
行都承旨李集斗坐行左承旨李書九坐右承旨徐有聞坐直左副承旨洪樂游坐右副承旨趙弘鎭坐直同副承旨曺錫中坐注書金啓溫病一員未差假注書李允謙仕呂東植仕直事變假注書韓耆裕仕
정조 24년
洪樂游以吏曹言啓曰受由上京守令催促下送後草記事命下矣長連縣監洪後榮今方下去之意敢啓傳曰知道
정조 24년
曺錫中以御營廳言啓曰謹依標信弘化門入直軍六十二名內二十五名移直添入於建陽門直所七名移直添入於銅龍門直所之意敢啓傳曰知道
정조 24년
李書九以義禁府言啓曰時囚罪人安廷鐸原情公事判付內畿沿徒配事命下矣安廷鐸京畿南陽府徒三年定配而以判付內辭意具罪目依例發遣府羅將押送配所何如傳曰允
정조 24년
領議政李秉模左議政沈煥之右議政李時秀箚曰伏以臣等共負不職之罪致煩匪怒之敎咫尺文陛心神隕越而逬出胥命終有所惶懼跼蹐登筵若無所聞覩諸宰環列新進堵立鑽地不得無面可顯臣等之罪可勝言哉上之不能以人事君下之不能憚壓管轄名義由臣等而漸壞紀綱由臣等而益墜一日二日無往非大戾雖其昏謬迷錯無一事事若其一段良知亦有不泯者存有時點檢豈不能自覺其罪哉聖敎之下只當訟昔日之愆圖自治之方而已豈敢備例控引仰瀆四聰而糞墻難以施墁步無賴加策雖以天地包容之度以責以誨必欲使之備數於簪佩之班其奈職非庶僚地是具瞻何哉尊朝廷於日月之上夫誰不知其爲人臣第一義而上奉堯舜之聖毫無裨補坐使國勢日卑俯仰慙悚此何人斯玆敢冒沒聯陳冀被孤負之罪伏乞聖明亟令攸司議其當勘之律以嚴國綱以勵頹俗千萬大幸取進止答曰省箚具悉卿等之懇卿等勿辭安心視事仍傳于曺錫中曰此批答遣史官傳諭
정조 24년
庚申閏四月十三日辰時上御重熙堂左承旨入侍時行左承旨李書九假注書呂東植記事官金珍恪記注官承膺祚以次進伏訖上曰大臣尙在賓廳乎注書出去知入也賤臣承命出問回奏曰今纔出去云矣仍命退承史以次退出
정조 24년
庚申閏四月十三日申時上御便殿坐直承旨同副承旨入侍時右承旨徐有聞同副承旨曺錫中假注書呂東植記事官李存秀洪奭周以次進伏訖上曰閣臣來待人入侍賤臣承命出與檢校直閣沈象奎偕入進伏上曰抄啓文臣中追後入來者果以何文製呈乎有聞曰以賦呈劵矣象奎曰渠則不敢以抄啓自處故依文臣製述例呈券云矣上曰該文臣之今日擧措必非如渠新進所可獨辦誠爲可痛矣命入抄啓文試券仍命錫中等讀奏御考訖命持出修正榜目仍命退諸臣以次退出
정조 24년
行都承旨曺允大牌不進行左承旨金履翼坐右承旨徐有聞坐左副承旨洪樂游坐直右副承旨趙弘鎭坐同副承旨曺錫中坐直注書金啓溫病一員未差假注書李允謙仕呂東植仕直事變假注書南吉寬仕
정조 24년
曺錫中啓曰事變假注書韓耆裕身病猝重勢難察任今姑改差何如傳曰允
정조 24년
韓耆裕改差代以南吉寬爲事變假注書
정조 24년
承旨前望單子入之曺允大金履翼落點
정조 24년
金履翼啓曰執義曺允遂上疏諫院諸臺一竝施以譴責之典事批旨內依施事命下矣何傳旨捧入乎敢稟傳曰禁推傳旨捧入
정조 24년
金履翼啓曰諫院諸臺禁推傳旨捧入事命下矣行大司諫宋銓司諫高宅謙獻納南惠寬正言崔履亨依定式遞差傳旨捧入之意敢啓傳曰知道諫長則情勢似然許遞
정조 24년
義禁府啓目粘連向前韓永逵亦觀其所供境內權厝雖緣事勢之不獲已而其違越法令之罪有難容貸以此照律何如判付啓依允
정조 24년
執義曺允遂疏曰伏以臣之蔑學淺識尙何足以備數於言責之列而上以感激恩遇下以怵畏義分周旋臺閣已多年所每承除旨自不覺愧汗之沾體顧今中丞之職亦是屢叨之地辭巽旣涉唐突瀆撓尤爲屑越而第念已試無效實我聖明之所俯燭也自前蹲冒之爲事非臣之不自量誠以私分之懷恩畏罪急於叩謝也至今僨誤之僅免非臣之有所堪實賴聖德之包荒匿瑕極其庇護也若謂宿趼之地不當飾讓曲覆之天可幸免罪遂乃逐隊揚揚冥行不已則畢竟顚沛勢所必至其爲辱聖簡而壞臺風者爲如何哉臣所以逡巡却步不敢爲一味冒膺之計而乃於昨筵黽勉登對咫尺威顔辭敎屢勤臣於是愚衷倍激略陳所懷寔出於有懷無隱之斷斷微忱而若論臺閣失職之罪臣實爲最承批之後宜思所以自處之義而倉卒筵退未及引避達宵慙悚如無所容玆敢冒入文字仰瀆崇嚴伏乞聖明念臺職之不可輕畀察臣言之非出假飾亟賜鐫削仍命選部勿復檢擬以重臺選以靖私義千萬幸甚臣旣不以見職自居而於目下事有不可泯默者諫院諸臺之引而不出今幾日也旣肅命矣旣供職矣則已是衆所共知之行公者而特以喉院之不得請牌一以呈告爲事每日朝紙只出合啓姑停者揆以臺體誠爲慨然未知有何難强之情病而不可無規警之道臣謂近日不詣臺之諫院諸臺一竝施以譴責之典斷不可已也臣無任云云省疏具悉附陳事爾言得體依施爾其勿辭察職
정조 24년
庚申閏四月十四日辰時上御便殿同副承旨入侍時同副承旨曺錫中假注書呂東植記事官李存秀洪奭周以次進伏訖上曰二直提學如在鑄字所使之入侍賤臣承命出與檢校直提學李晩秀偕入進伏上曰鑄字所新接處已爲修粧乎晩秀曰姑未修粧矣上曰修理之節切勿芬華務從苟完之義以爲簡其事功儉其瞻視之地也上曰吏判如已畢講使之入侍賤臣承命出與吏曹判書徐龍輔偕入進伏上曰今日似有雨意而晩來風氣非得雨之兆爲民事甚悶晩秀曰昨夜則稍熱雨意頗緊矣上曰日前聞承宣言則玉堂前導復舊例爲之云此甚駭然矣玉堂舊無前導矣內閣設置之後援用湖堂金牌故事使之呵導於闕內則爲玉堂者恥其不如創出無前例之前導故亦嘗禁止矣向於閔耆顯金履度之除館職也爲其榮耀使之鑞牌導前前導云者只爲前引之謂也非欲其呵導而官員吏隷擧皆昧例乃謂復舊呵導云者豈不可駭乎錫中曰閔耆顯金履度之鑞牌前導也玉堂都使令來問政院以爲兩玉堂旣爲前導此後則當復舊云故其時都承旨亦不以爲不然而玉堂本無故事之可考者此等事亦無文蹟之可據故如是昧例矣上曰至於春桂坊前導亦不成說卿等須加申飭也仍敎奭周曰近來注書出入堂后時亦爲扶掖前導而以其便近由仁政殿庭往來云果然而自何時始也奭周曰未詳創自何時而近果如是爲之矣上曰此後則由延英門出入之意申飭也上曰近見照訖榜目則年過六十者多有見屈翰林輩果知之乎奭周曰臣進去時未得見之矣上曰今年之過六十者後式年則當爲七十而以照訖之居不坐停於秋圍者豈不甚矜憐乎仍命書傳敎曰近見榜目年過六十者多居不矣照訖講卽不過錄名之講則年老者見落越一大比將過七十豈不矜甚日前以此提飭於史官而昨夜榜目又若前惜乎年少試官之太忽於忠恕當該三學敎授推考此後老儒之應講者莫或慢侮之意嚴飭仍敎曰此傳敎令泮吏謄揭于大門也命書榻敎曰不爲仕進承旨許遞前望單子入之待下批牌招察任命退諸臣以次退出
정조 24년
行都承旨曺允大牌不進行左承旨金履翼坐直右承旨徐有聞坐左副承旨洪樂游坐右副承旨趙弘鎭坐直同副承旨曺錫中坐注書金啓溫病一員未差假注書李允謙仕呂東植仕直事變假注書未差
정조 24년
藥房都提調李時秀提調徐邁修右承旨徐有聞啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候若何惠慶宮氣候何如臣等不任區區伏慮敢問安竝此仰稟答曰知道王大妃殿惠慶宮中宮殿世子宮藥房口傳問安答曰知道
정조 24년
金履翼啓曰行大司憲李城輔掌令洪彦燮持平金壽祖在外執義曺允遂掌令洪光一持平洪時濟呈辭監察茶時之意敢啓傳曰知道山林外在外人許遞
정조 24년
曺錫中啓曰事變假注書南吉寬身病猝重勢難察任今姑改差何如傳曰允
정조 24년
有政吏批判書徐龍輔進參判李益運牌不進參議金羲淳進左副承旨洪樂游進啓曰臺諫今當差出而擬望之人乏少外任竝擬何如傳曰允以李殷模爲大司諫沈奎魯爲司諫李垿爲獻納林漢浩爲正言金履度爲修撰閔台爀爲兵曹參判鄭尙愚爲刑曹參判李基讓爲右尹鄭㝡成爲掌樂正李光葵爲利仁察訪
정조 24년
兵批判書金載瓚病參判未差參議申鳳朝病參知韓致應入直進同副承旨曺錫中進護軍李集斗李書九李基讓宋銓尹光普副護軍閔昌爀副司果洪樂正竝單付以南錫九爲外營部將內乘洪理燮仍任事承傳
정조 24년
吏批再批以金熙洛爲興陽縣監
정조 24년
金履翼啓曰諫院許久闕啓事甚未安今日政新除授諫臺待下批與未肅拜諸臺竝卽牌招何如傳曰允
정조 24년
徐有聞以內醫院都提調意啓曰副提調曺允大謂有身病今日問安不爲仕進卽爲牌招何如傳曰允
정조 24년
禁府啓目固城前縣令韓興裕原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編且有拿問後定配之命待判下擧行何如判付啓報辭中若有務得軍民之心等語則難免重勘乙仍于領相之請拿於左相請竄之後者似由是耳爰辭無所皁白此一款査問後草記決勘爲良如敎又照目保寧縣監韓永逵本府議啓內觀其所供境內權厝雖緣事勢之不獲已而其違越法令之罪有難容貸以此照律罪杖一百收贖告身盡行追奪私罪奉敎依允功減一等其代令該曹口傳差出待下批催促下送爲良如敎又照目前司諫高宅謙前獻納南惠寬前正言崔履亨等矣衆所共知之行公者而以喉院之不得請牌一以呈告爲事每日朝紙只出合啓姑停者揆以臺體誠爲慨然是如罪各杖八十收贖奪告身三等私罪奉敎竝只罷職放送爲良如敎
정조 24년
吏曹口傳政事以李東煥爲保寧縣監
정조 24년
曺錫中以備邊司言啓曰頃因三陟杆城等邑暗行兼慰諭御史權晙所啓歙谷太還折半換租事批旨內有面議方伯從長釐正後使之狀聞之命矣卽見江原監司南公轍狀啓則枚擧該縣令洪樂眞牒呈以爲本縣還穀中太則多至九百二十石租則只爲三百四十石況專尙畓農太不廣耕則其在爲民除弊之道宜有所參量闊狹太四百五十石以正租準折換作事請令廟堂稟處矣苟利於民太租換作何必靳持而廟堂之不得輒許者蓋慮其見在留庫之太盡歸於吏鄕輩乘時射利秋後彌縫民間當納之太仍以太責納以充留庫之數雖曰一年之後自歸於各其名色目下舞弄誠甚痛駭故也雖然今此換租之請旣登繡啓道臣狀辭又如此該邑擧行自當另加戢察依狀請施行之意分付御史擧條批旨中面議方伯之議字誤書以謂字該道臣推考何如傳曰允
정조 24년
曺錫中以備邊司言啓曰頃因三陟杆城等邑暗行兼慰諭御史權晙書啓江陵嶺西六倉穀無論代錢捧納與移轉限以明年期於民穀相當三陟四美倉穀量宜移作於邑倉之意覆啓行會矣卽見江原監司南公轍狀啓則枚擧江陵府使趙興鎭三陟府使李壽彬牒呈以爲嶺西臨溪倉所在木麥六百石粟五百石已於今春移轉於嶺東而嶺東則粟木麥本非宜土捧還時實無本色辦備之路木麥則以太準折換作粟則以租準折換作蓬坪倉還穀中稷爲二百石而稷不合於種糧救荒小豆則自是廣耕之穀而不過爲一百四十石稷二百石以小豆準折換作此外各倉粟爲四千三百八十石春牟爲三千八百三十石耳牟爲七千二百七十石就其中限折半以錢代捧移送於嶺東依詳定價以太租換貿則積弊可祛而以錢換貿之間不減於準折然後方可議到粟則就太租兩色料量換作使不減於以租準折至於春牟耳牟則穀本至賤以詳定價換貿太租則比之準折見縮夥然蓋本道詳定不足每年多則萬兩以帖別備加分耗給代已成近例今此春耳牟五千五百石區劃於各邑詳定不足之代則還弊可祛三陟四美倉還穀中木麥爲一千二百石耳牟爲七百十九石春牟爲二百十七石此三種宜於峽不宜於野本色移轉民旣不願今年則先以春耳牟木麥等限一千石以峽野俱宜之太粟準折換作繼察民情事勢又於明年量宜移送事竝請令廟堂稟旨分付矣江陵嶺西還弊及此民戶未盡流離之前不可不痛加矯革今以邑牒參互道啓則別無異同而春耳牟之區劃於詳定不足之代云云道啓尤爲簡便詳備竝與臨溪穀之本色移轉各倉粟之以錢移作稷二百石之小豆準折而特爲依施三陟四美倉穀事亦爲依施之意一體分付何如傳曰允